
PASKAIDROJUMS — FAKTU UN SECINĀJUMU KOPSAVILKUMS
1. 	Ievads
Šajā ziņojumā aplūkota programmas “Eiropas Solidaritātes korpuss” īstenošana saskaņā ar pašreizējo daudzgadu finanšu shēmu (DFS) 2021.–2027. gadam, aptverot laikposmu no 2021. gada līdz 2023. gadam. Programma sekoja Eiropas Brīvprātīgo dienesta (EVS) programmai, kas līdz 2018. gadam bija daļa no programmas “Erasmus+”. Pēc tam programmai bija trīs gadus ilgs izmēģinājuma periods, un tā darbojās kā Eiropas Solidaritātes korpuss 2018.–2020. gadam.
Pašreizējā patstāvīgā programma ir ES brīvprātīgā darba pamatprogramma. Tā nodrošina vienotu kontaktpunktu jauniešu brīvprātīgā darba pasākumiem visā ES un ārpus tās un bagātīgu pieredzi neformālās un ikdienējās mācīšanās kontekstā.
Turklāt tā no brīvprātīgo mācību mobilitātes sistēmas ir kļuvusi par programmu, kas vērsta uz solidaritāti un ietekmi uz kopienu. Galu galā brīvprātīgais darbs ir solidaritātes izpausme, un tas sniedz nepārprotamu labumu sabiedrībai, pilsoniskajai līdzdalībai un aktīvam pilsoniskumam, taču tas arī nodrošina iespēju dalībniekiem attīstīt attiecīgas prasmes un kompetences. 
Kā noteikts Regulā (ES) 2021/888: “programma ir veidota, lai sniegtu jauniešiem jaunas iespējas strādāt brīvprātīgo darbu ar solidaritāti saistītās jomās, kā arī pēc savas iniciatīvas izstrādāt un attīstīt solidaritātes projektus. Minētās iespējas jauniešiem palīdz pilnveidot personīgo, ar izglītību saistīto, sociālo, pilsonisko un profesionālo attīstību.”
Šajā ziņojumā ir aplūkota programmas mērķu un darbību pašreizējā īstenošana, uzsverot panākumus un iespējamos trūkumus solidaritātes iespēju nodrošināšanā jauniešiem.
Saistībā ar darbu pie īstenošanas ziņojuma referente 2023. gada 23. maijā organizēja ieinteresēto personu sanāksmi. Kopumā atsauksmes sniedza 11 ieinteresētās personas, tostarp valstu aģentūras, starptautiskās organizācijas un NVO. Papildus sanāksmei referente ir saņēmusi vairākus rakstiskus paziņojumus no citām programmā iesaistītajām organizācijām.
Referente ir izmantojusi arī EPRS pētījumu (turpmāk tekstā “EPRS pētījums”) un pētījumu, ko pasūtījis Struktūrpolitikas un kohēzijas politikas departaments (turpmāk tekstā “pētījums”), kurā novērtēta programmas agrīna īstenošana.
2. 	Programmas īstenošanas konteksts
DFS 2021.–2027. gadam un regulas, ar ko izveido programmu “Eiropas Solidaritātes korpuss”, novēlota pieņemšana 2021. gada maijā izraisīja zināmu kavēšanos īstenošanā, jo daudzas organizācijas 2021. gada vasarā nevarēja iesniegt projektu. Turklāt daudzu organizāciju projekti no 2019. un 2020. gada Covid-19 pandēmijas dēļ aizkavējās līdz 2021. gadam.
Covid-19 krīze nenoliedzami skāra programmas mobilitātes aspektu — dažas darbības tika novirzītas uz tiešsaistes vidi, bet daudzi norīkojumi bija jāatceļ.
Programmas pievienotā vērtība un noturība tika atspoguļota 2022. gada sākumā saistībā ar Krievijas militāro agresiju pret Ukrainu un tai sekojošo bēgļu pieplūdumu, kuri bēga no kara. Programma “Eiropas Solidaritātes korpuss” un “Erasmus+” sniedza iespējas pārorientēt darbības, lai atbalstītu no Ukrainas pārceltos cilvēkus. Programma “Eiropas Solidaritātes korpuss” ieviesa īpašu politikas prioritāti, lai sniegtu atbalstu/palīdzību Ukrainas bēgļiem. Tas ļāva pašreizējiem programma “Eiropas Solidaritātes korpuss” projektiem (brīvprātīgā darba un solidaritātes projekti) brīvprātīgi pielāgot savu darbības jomu un darbības šim mērķim. Turklāt daudzi atbalstītie projekti 2021. gadā un pēc tam pievērsās vairākiem ekstrēmiem laikapstākļu notikumiem un dabas katastrofām.
Neraugoties uz šķēršļiem, programma “Eiropas Solidaritātes korpuss” izrādījās unikāls veids, kā panākt Eiropas solidaritāti, un kopienas veidošanas instruments, jo daudzi brīvprātīgie pandēmijas laikā iesaistījās brīvprātīgā darba aktivitātēs vai palīdzēja Ukrainas bēgļiem. Tas tikai apstiprina, ka programma “Eiropas Solidaritātes korpuss” ir īstena Eiropas programma, kas piedāvā iespēju risināt pašreizējās problēmas un pārvarēt krīzes.
3. 	Mērķi un darbības
Programmas vispārīgais mērķis ir veicināt jauniešu un organizāciju iesaistīšanos pieejamās un kvalitatīvās solidaritātes aktivitātēs, galvenokārt brīvprātīgajā darbā, tādā veidā stiprinot kohēziju, solidaritāti, demokrātiju, Eiropas identitāti un aktīvu pilsoniskumu Savienībā un ārpus tās, risinot lokālus sociālus un humanitāra rakstura izaicinājumus, īpašu uzmanību veltot ilgtspējīgas attīstības veicināšanai, sociālai iekļaušanai un vienlīdzīgām iespējām.
Programmas konkrētais mērķis ir nodrošināt jauniešiem, tostarp tiem, kuru iespējas ir ierobežotas, viegli pieejamas iespējas iesaistīties solidaritātes aktivitātēs, kas veicina pozitīvas pārmaiņas sabiedrībā Savienībā un ārpus tās, un vienlaikus uzlabot un pienācīgi atzīt viņu kompetences, kā arī sekmēt viņu kā aktīvu pilsoņu pastāvīgu iesaisti.
Šajā nolūkā programmā ir noteikti divi darbību virzieni: 
(a)	 “jauniešu dalība solidaritātes aktivitātēs”, kā arī
(b) 	“jauniešu dalība solidaritātes aktivitātēs, kas saistītas ar humāno palīdzību” (“Eiropas Brīvprātīgo humānās palīdzības korpuss”).
Pirmā virziena darbības ietver brīvprātīgo darbu, tostarp brīvprātīgā darba grupas augstākās prioritārajās jomās, un solidaritātes projektus. Abiem virzieniem ir kopīgas tīklu veidošanas darbības (NET) un kvalitātes un atbalsta pasākumi.
Par otro virzienu ir atbildīga Eiropas Parlamenta DEVE komiteja, kas ir publicējusi savu atzinumu par šo tematu.
Ziņojumā ir izklāstīts, kā tiek sasniegti mērķi un izpildītas darbības. Īstenošanas novērtējuma pamatā ir programmas mērķu un sasniegto rezultātu salīdzinājums, vienlaikus izmantojot kvantitatīvus un kvalitatīvus rādītājus. Šie rādītāji ietver oficiālos skaitļus, ko sniegusi Eiropas Komisija (EK), jo īpaši Izglītības, jaunatnes, sporta un kultūras ĢD un Budžeta ĢD, pētījumu rezultātus un novērtējumu, kā arī dažādu ieinteresēto personu atsauksmes.
4. 	Solidaritātes darbības
Saskaņā ar Budžeta ĢD programmu snieguma pārskatu par laikposmu līdz 2023. gada 31. janvārim programma paredz sniegt iespējas vismaz 185 755 jauniešiem laikposmā no 2021. līdz 2027. gadam. Tomēr tas ir pārskatīts skaitlis salīdzinājumā ar aplēstajām 270 000 iespējām programmas sākumā 2020. gadā. Pirmajos divos gados interesi pauda gandrīz 330 000 jauniešu. Neraugoties uz sākotnējiem sarežģījumiem un krīzēm, programma 2021.–2022. gadā piešķīra dotācijas vairāk nekā 42 903 jauniešiem no gandrīz 80 000 iesniegto pieteikumu. Jauniešu interese par programmu ir būtiska un pieaug. 
Aptuveni 85 % no programmas “Eiropas Solidaritātes korpuss” brīvprātīgā darba iespējām ir ilgtermiņa darbības. Sākotnējā aplēse bija, ka ilgtermiņa darbības būs 65 % un īstermiņa darbības — 35 %. Ilgtermiņa darbības ir resursietilpīgākas. Tas kopā ar inflāciju un ierobežotām iespējām pakļauto jauniešu augsto līdzdalības līmeni izskaidro salīdzinoši mazāku dalībnieku skaitu īstermiņa aktivitātēs salīdzinājumā ar sākotnējo prognozi.
Turpmākajās daļās tiks aplūkota šī situācija un citi programmas aspekti attiecībā uz atsevišķām programmas darbībām, redzamību un budžeta izpildi. Katrā daļā sniegts aprakstošs pārskats par sasniegumiem un problēmām, kas būtu jārisina.
4.1.	 Brīvprātīgais darbs
Šī darbība joprojām ir populārākā pieteikuma iesniedzēju vidū, un 2021.–2022. gadā dotācijas tika piešķirtas 27 507 dalībniekiem.
Viena no galvenajām politikas prioritātēm ir iesaistīt ierobežotām iespējām pakļautus jauniešus. Komisija 2021. gadā pieņēma īstenošanas aktu, kura mērķis ir iekļaujošāka un daudzveidīgāka dalība programmā “Eiropas Solidaritātes korpuss” un “Erasmus+” 2021.–2027. gada periodā. Īstenošanas lēmumam (ES) 2021/1877 būtu jānodrošina iespēja lielākam skaitam cilvēku veikt brīvprātīgo darbu savā dzīvesvietas valstī vai citā valstī, ieinteresējot arvien vairāk ierobežotām iespējām pakļautu cilvēku.
Kopējais ierobežotām iespējām pakļauto dalībnieku skaits projektos, kas tika piešķirti saskaņā ar 2021./2022. gada uzaicinājumiem, bija 14 060, individuālajā brīvprātīgajā darbā bija 8622 un brīvprātīgo grupās — 5438. Šie skaitļi pārsniedz programmas iekļaujošās dimensijas sākotnējo nolūku un pierāda, ka programma ir patiesi iekļaujoša. Kopumā 35 % dalībnieku 2021. un 2022. gadā bija ierobežotām iespējām pakļauti jaunieši.
Būtu jāturpina centieni padarīt programmu vēl iekļaujošāku, ņemot vērā ierosinājumus, kas izklāstīti Padomes Ieteikumā 2022/C 157/01 par brīvprātīgo jauniešu mobilitāti Eiropas Savienībā.
Jaunieši var piedalīties tik daudzās brīvprātīgā darba grupās, cik vēlas. Tomēr individuālais brīvprātīgais darbs nedrīkst pārsniegt 12 mēnešus. Būtu jāapsver elastīgāka un iekļaujošāka pieeja, piemēram, stratēģija, saskaņā ar kuru dalībnieki var apvienot un saskaņot valstis, tematus vai pieredzi, nevis aprobežoties tikai ar vienu ilgtermiņa mobilitātes iespēju. Šī iekļaujošā pieeja pavērtu vairāk iespēju tiem, kuri nevar apņemties iesaistīties uz ilgāku laiku.
Nosūtošās (atbalsta) organizācijas ir neatņemamas un būtiskas sagatavošanas un pārraudzības posmā. Programmas vadlīnijās to loma ir definēta šādi: dalībnieku atbalstīšana, sagatavošana un/vai apmācīšana pirms viņu došanās ceļā, mediācija starp viņiem un uzņēmējorganizācijām un/vai atbalsta sniegšana dalībniekiem pēc atgriešanās no darbības, kā arī projektu vadība un koordinācija.
Nosaukums “atbalsta organizācija” nesniedz skaidru lomas un pienākumu aprakstu. Viens no ierosinājumiem ir saukt tās par “nosūtošajām organizācijām” (tāpat kā iepriekšējā Eiropas Brīvprātīgo dienestā) un noteikt, ka viņu iesaistīšanās brīvprātīgā darba darbībās ir obligāta.
Eiropas Brīvprātīgo humānās palīdzības korpuss ir centralizēta darbība, kuras būtība atšķiras no decentralizētā brīvprātīgā darba. Šie atšķirīgie apstākļi rada lielas neskaidrības saņēmēju vidū. Tādējādi varētu labāk saskaņot un koordinēt decentralizētā un centralizētā brīvprātīgā darba darbības un paziņojumus.
Cita starpā ir vajadzīgs risinājums, lai risinātu vīzu problēmas programmas “Eiropas Solidaritātes korpuss” brīvprātīgajiem no valstīm, kas nav Šengenas zonā, jo uzņemošās organizācijas nevar atbalstīt brīvprātīgos vīzu iegūšanā. Tam būtu jāietver finansiāla un juridiska palīdzība norīkojumiem, kuros iesaistīti trešo valstu valstspiederīgie, jaunieši no programmas “Erasmus+” un partnervalstīm, kā arī gados jauni bēgļi. Viens no iespējamiem risinājumiem ir īpašas vīzu kategorijas izveide ar paātrinātu un bezmaksas procedūru programmas “Eiropas Solidaritātes korpuss” dalībniekiem.
4.2. 	Solidaritātes projekti
Solidaritātes projektos bija vērojama pozitīva tendence visās četrās prioritārajās jomās: iekļaušana un daudzveidība; digitālā pārveide; iesaistīšanās demokrātiskās norisēs; vides aizsardzība, ilgtspējīga attīstība un klimata politika. 2021. gadā kopumā tika piešķirti 1948 projekti, un 1877 projekti 2022. gadā. Kopējais projektos iesaistīto brīvprātīgo skaits laikposmā no 2021. līdz 2022. gadam ir 12 548.
Daudzi projekti tika uzsākti arī Covid-19 pandēmijas laikā, pievēršoties, piemēram, visneaizsargātākajām grupām, vai veicinot digitālo rīku izmantošanu. Turklāt tika reģistrēta lielāka interese par projektiem, kas atbalsta Ukrainas bēgļus. Visbeidzot, bet ne mazāk svarīgi ir tas, ka ievērojams skaits projektu bija veltīti arī videi un klimata pārmaiņām (397), zaļajām prasmēm (267), demokrātijai un iekļaujošai demokrātiskai līdzdalībai (200).
Neraugoties uz šo tendenci, solidaritātes projekti izraisa vismazāko interesi brīvprātīgo vidū, jo arī informētība par šiem projektiem ir salīdzinoši zema (sk. 6.1. punktu).
Ieinteresēto personu saņemtajās atsauksmēs arī uzsvērts, ka vismaz piecu cilvēku skaits, kas nepieciešams dalībai solidaritātes projektos, ir pārāk augsta prasība. To varētu atrisināt, nākamajā plānošanas periodā pazeminot robežvērtību līdz trim vai četriem cilvēkiem. Turklāt vairākas organizācijas uzskata, ka minimālo vecuma ierobežojumu solidaritātes projektiem (tiem, kas norisinās iekšzemē) varētu samazināt līdz 16 gadiem, jo “Erasmus+” jauniešu līdzdalības pasākumu gadījumā robežvērtība ir pat 13 gadi.
4.3. 	Tīklu veidošanas darbības
Tīklu veidošanas darbības (NET) ir atbalsta darbības, kuru mērķis ir uzlabot programmas īstenošanu kvalitātes ziņā un veidot ciešāku saikni ar politikas attīstību. Galvenais novērtējuma avots ir SALTO īpašā analīze par 2020.–2022. gadu.
Pamatojoties uz Plānošanas padomes sniegto informāciju, ir skaidrs, ka plānotās darbības ir vienmērīgi sadalītas, aptverot programmu “Eiropas Solidaritātes korpuss” kopumā, kvalitātes atbalstu un kvalitāti, prasmju un kompetenču attīstību. Tomēr dažas galvenās tematiskās darbības joprojām ir nepietiekami pārstāvētas: digitālā pārveide, klimatrīcība un ilgtspēja, kā arī jauniešu līdzdalība.
Covid-19 pandēmija galvenokārt ietekmēja šīs darbības, jo lielākā daļa no tām bija jārīko tiešsaistē. No vienas puses, pāreja bija sekmīga un padarīja saistītās darbības elastīgākas. No otras puses, pateicoties tiešsaistes darbībām, dalībnieki nezaudēja motivāciju un apņēmību. Jebkurā gadījumā sarežģītā situācija parādīja valstu aģentūru un NET darbinieku elastību, lai pielāgotos neparedzētām problēmām.
4.4. 	Kvalitātes nodrošināšanas un atbalsta pasākumi
Liela uzmanība ir pievērsta kvalitātes un atbalsta pasākumiem, jo tie dalībniekiem nodrošina kvalitatīvas brīvprātīgā darba aktivitātes un apstākļus. Šie pasākumi galvenokārt ietver kvalitātes zīmes (3987 organizācijām ir kvalitātes zīme), apdrošināšanu, valodu apguves iespējas, IT atbalsta sistēmu un Eiropas Solidaritātes korpusa portālu.
Programmas īstenošanā izšķiroša nozīme ir efektīviem un lietderīgiem instrumentiem. Kopumā ir jāuzlabo IT rīku darbība un jāvienkāršo procedūras, lai programma gūtu panākumus.
Šos secinājumus apstiprina veiktais pētījums, kurā 55 % valstu aģentūru uzskata, ka IT rīki pieteikšanās procesam nav lietotājdraudzīgi. Turklāt 45 % valstu aģentūru uzskatīja, ka IT rīki sarežģī saņēmēju pieteikšanās procesu. Līdzīgi rādītāji tika reģistrēti arī plašā ieinteresēto personu lokā.
Joprojām pastāv IT rīku, piemēram, tiešsaistes lingvistiskā atbalsta (OLS) sistēmas, problēmas un disfunkcijas. OLS sistēma ir būtiska, jo ar tās palīdzību brīvprātīgie tiek sagatavoti ceļošanai uz ārzemēm. Šajā sakarā dažu valodas kursu kvantitāte un kvalitāte ir nepietiekama, un pāreja uz rīku “EU Academy” joprojām ir nepilnīga un ir jāpārskata. Tāpēc tikai 6,5 % no plašā aptaujāto ieinteresēto personu loka uzskatīja, ka OLS uzlabo valodu zināšanas, savukārt vairāk nekā 50 % uzskatīja, ka tas ir neefektīvs.
Dažas sistēmas, piemēram, PASS, nav intuitīvas un nenodrošina tādas pamatfunkcijas kā potenciālo pieteikuma iesniedzēju filtrēšana un meklēšana; būtu jānodrošina labāks šķirošanas un filtrēšanas rīks, lai organizācijas varētu atlasīt kandidātus. Saņēmēju modulis saskaras arī ar tehniskām problēmām, piemēram, ierobežotu piekļuvi dalībnieku ziņojumiem.
Ir jāturpina vienkāršot jauno kvalitātes zīmi (QL), jo īpaši visu QL saņemšanas procesu. Turklāt pieteikuma veidlapa būtu jāsaīsina un jāvienkāršo, un tai vajadzētu būt pieejamai visās ES valodās. Papildus tam organizācijas atzinīgi vērtētu biežākus termiņus un īsāku atkārtotas akreditācijas laiku. Ir vajadzīgs vairāk datu par to, vai dažas organizācijas nav spējušas iesniegt atkārtotu pieteikumu un/vai saņemt marķējumu salīdzinājumā ar iepriekšējo plānošanas periodu.
Turklāt ir ļoti svarīgi atzīt mācību rezultātus (Youthpass) no brīvprātīgā darba pieredzes. Ir arī ierosinājums reģistrēt pieredzi Europass sistēmā un mudināt augstākās izglītības iestādes (AII) piešķirt ECTS kredītpunktus par brīvprātīgā darba pieredzi, piemēram, tādu, kas gūta programmas “Eiropas Solidaritātes korpuss” ietvaros. Atzīstot mācību rezultātus, kvalifikācijas, profesionālās prasmes un dzīvesprasmes, Eiropas Solidaritātes korpuss var efektīvi palīdzēt sasniegt Eiropas izglītības telpas vispārējos mērķus.
5. 	Brīvprātīgais darbs humānās palīdzības jomā
Iepriekšējā iniciatīva “ES palīdzības brīvprātīgie” ir integrēta Eiropas Solidaritātes korpusa programmā 2021.–2027. gadam, būtiski mainot tās struktūru, lai tā varētu būt kā atsevišķs virziens: Eiropas brīvprātīgo humānās palīdzības korpuss DEVE komiteja ir atbildīga par humānās palīdzības virziena īstenošanas novērtēšanu. Programma ir pieejama jauniešiem vecumā no 18 līdz 35 gadiem uz laiku no 2 līdz 12 mēnešiem vai komandās no 15 līdz 60 dienām. 2023. gadam paredzētais budžets ir 6,8 miljoni EUR. Humānās palīdzības virzienā līdz 2023. gada jūlijam tika reģistrēti vairāk nekā 59 000 ieinteresēto personu pieteikumu, un visieinteresētākā grupa ir jaunieši vecumā no 18 līdz 23 gadiem.
Humānās palīdzības virziens joprojām ir agrīnā īstenošanas posmā. 2022. gada decembrī tika parakstīti dotāciju nolīgumi ar pirmajiem 11 izraudzītajiem konsorcijiem; no 2023. gada marta kļuva pieejami pirmie pilnībā apmācītie brīvprātīgie, un pirmie nosūtījumi uz vietas notika 2023. gada jūnijā. Minēto iemeslu dēļ šo virzienu var novērtēt tikai daļēji.
Brīvprātīgo apmācības procesu centralizēti un pārvalda izpildaģentūra (EACEA). Tam ir trīs posmi: pašnovērtējums, tiešsaistes apmācība, izmantojot rīku “EU Academy”, un piecu dienu klātienes apmācība. Vietu piešķiršana mācību kursu procesā neaprobežojas tikai ar konkrētu laikposmu, bet saņemto pieteikumu negaidīti lielā skaita dēļ piekļūt klātienes apmācībai tagad var tikai “ātrie pieteikumu iesniedzēji”. Budžeta nepietiekamība salīdzinājumā ar izrādīto ieinteresētību ierobežo vietu skaitu klātienes apmācībām, radot gaidīšanas laiku starp tiešsaistes un klātienes apmācību līdz pat 6 mēnešiem, tādējādi aizkavējot izvietošanu.
Turklāt aptuveni divas trešdaļas 2023. gadam atlasīto projektu humānās palīdzības virzienā ir koncentrēti uz attīstību. Šī situācija ir tāda pati, kāda tā bija iepriekšējās programmas laikā, kuru pārvaldīja Eiropas Civilās aizsardzības un humānās palīdzības operāciju ĢD. Attiecībā uz turpmāko atlasi ir vajadzīga balansētāka pieeja, kas vērsta uz humānās palīdzības jomu.
6. 	Papildu apsvērumi un ieteikums
6.1. 	Redzamība
Tāpat kā jebkuras jaunas patstāvīgas ES programmas, programma “Eiropas Solidaritātes korpuss” saskaras ar redzamības problēmām. Pastāv daudzi nepareizi priekšstati, un potenciālajiem dalībniekiem ir vajadzīga skaidrība. Programma tiek jaukta ar programmu “Erasmus+” un citām programmām. Turklāt atšķirības starp programmu un citām brīvprātīgām shēmām bieži vien ir neskaidras.
Neraugoties uz sākotnējiem trūkumiem programmas īstenošanā, ir reģistrēts liels pieprasījums jauniešu vidū, jo īpaši pēc brīvprātīgā darba, jo šie projekti ir pilnībā apguvuši budžetu.
Pēc diviem programmas darbības gadiem varētu uzlabot programmas spējas atbalstīt jauniešus viņu darbībās. Lielāks pieprasījums ir vērsts uz ilgtermiņa brīvprātīgā darba aktivitātēm, kas ir dārgākas, savukārt īstermiņa (solidaritātes projekti) darbības piesaista mazāku interesi.
Lai panāktu plašu atzinību, kā tas ir “Erasmus+” gadījumā, ir jāuzlabo programmas un tās papildu ieguvumu popularizēšana un komunikācija par to, piemēram, ar mērķtiecīgām valstu kampaņām par Eiropas Solidaritātes korpusu, pašu programmu un tās darbībām, piemēram, brīvprātīgo darbu un solidaritātes projektiem.
Sadarbībā ar EK, valstu aģentūrām un brīvprātīgā darba organizācijām būtu jāuzlabo un jāapstiprina īstermiņa darbību redzamība.
Veids, kā panākt lielāku redzamību, būtu 2025. gadu pasludināt par Eiropas Brīvprātīgo gadu, kā to ierosināja Konferencē par Eiropas nākotni un dažādas organizācijas. Šī iniciatīva pastiprinātu uzsvaru uz brīvprātīgo darbu, aktīvu pilsonisko līdzdalību un palielinātu informētību par programmu.
6.2. 	Budžets
Programma “Eiropas Solidaritātes korpuss” vēl joprojām ir jāuzskata par jaunu programmu. Lai gan DFS 2021.–2027. gadam programmai paredzētais budžets pārsniedz 1 miljardu EUR, tas ir salīdzinoši mazs salīdzinājumā ar “Erasmus+” budžetu. Neraugoties uz to, dalība programmā pārsniedza sākotnējās cerības, un ir vajadzīgs pienācīgs finansējums.
Kopējam budžetam, kas 2021.–2027. gadam ir 1,033 miljardi EUR, ir relatīvi lineāra un vienota struktūra. Brīvprātīgajam darbam valstī nepārsniedzot 20 %, indikatīvais budžeta sadalījums ir 94 % brīvprātīgā darba un solidaritātes projektiem un 6 % brīvprātīgajam darbam Humānās palīdzības korpusa ietvaros. Šīs budžeta pozīcijas ir izpildītas.
Pirmajos divos budžeta izpildes gados bija vairākas problēmas: programmas juridiskā pamata novēlota pieņemšana, Covid-19 pandēmija, Krievijas militārā agresija pret Ukrainu un tai sekojošā inflācijas līmeņa paaugstināšanās ES.
Visu valstu aģentūru, brīvprātīgo organizāciju un citu ieinteresēto personu kopīgs lūgums bija palielināt gada budžetu, kabatas naudu un citus budžeta izdevumus, lai nodrošinātu pietiekamu finansējumu programmas pārvaldībai.
Saskaņā ar pētījumu tikai 30 % valstu aģentūru ir apmierinātas ar valstī pieejamo kopējo budžetu, bet pārējās bija ne apmierinātas, ne neapmierinātas (20 %), drīzāk neapmierinātas (25 %) vai ļoti neapmierinātas (25 %). Plašāka ieinteresēto personu loka atsauksmes bija diezgan negatīvas.
Tāpēc vissteidzamāk risināmais jautājums ir programmai piešķirtā budžeta palielināšana. Ir skaidrs, ka ar pašreizējo programmas budžetu un tā vienotajām likmēm nevar apmierināt lielo pieprasījumu pēc dārgākām ilgtermiņa darbībām un atrisināt cenu pieaugumu inflācijas un citu programmas budžeta aspektu dēļ.
Šajā sakarā ļoti apsveicami ir tas, ka tika ieviesta vienības izmaksu pārskatīšana 2023. gada dotācijām. Tomēr vienotās likmes tendence turpmākajos gados joprojām ir problēma. Organizatoriskajam atbalstam un kabatas naudai ir jāparedz vairāk nekā ieviestās vienotās likmes, jo īpaši ņemot vērā augošo inflāciju.
Dati, kas pieejami par pašreizējā plānošanas perioda pirmajiem diviem gadiem, liecina par ļoti lielu pieprasījumu un 100 % apguves līmeni, kas saistīts ar pārmērīgi lielu pieteikumu skaitu. Pat 2022. gads, kad Eiropas Jaunatnes gada pasākumi saņēma papildinājumu 3 miljonu EUR apmērā, tika noslēgts ar 100 % budžeta saistību izpildi. Pirmie ar maksājumiem saistītie rezultāti ir gaidāmi 2023. gada beigās.
To cilvēku skaits, kurus var atbalstīt ar pieejamo budžetu, ir mazāks, nekā gaidīts. Tas galvenokārt ir saistīts ar nevienmērīgu sadalījumu starp īstermiņa un ilgtermiņa darbībām (sk. 4., 6.1. punktu), ņemot vērā īstermiņa darbību (kuru ilgums ir no 2 nedēļām līdz 2 mēnešiem) izmaksas, kas vidēji ir aptuveni 8–10 reizes mazākas nekā ilgākas mobilitātes izmaksas.
Tā kā organizācijām ir vajadzīga finansiāla drošība, būtu vēlams nodrošināt regulāru finansējumu kvalitātes zīmes turētājiem ilgtermiņa plānošanas nolūkos, piemēram, nosakot fiksētās saistības vai kvotas uz vairākiem gadiem.
Ir vajadzīgs vairāk datu par pašreizējo finansējuma maksimālo apjomu organizāciju koordinācijas izmaksām. Ieinteresētās personas ir lūgušas palielināt pašreizējo maksimālo finansējuma ierobežojumu, lai programmu padarītu pievilcīgāku lielākām organizācijām un tīkliem.
Turklāt tās arī ieteica noteikt minimālo summu, ko uzņemošās organizācijas maksā savām partnerorganizācijām/ nosūtošām organizācijām, piemēram, lai organizētu sagatavošanu, apmācību vai citas darbības.
Ir skaidrs, ka ir vajadzīgi centralizētāki uzaicinājumi, lai programmā izmantotu Eiropas organizāciju un tīklu potenciālu. Šīs organizācijas ir prasījušas piešķirt īpašas centralizētas dotācijas, ko pārvalda EACEA, lai tās un to tīkli pieteiktos individuālajiem brīvprātīgā darba un solidaritātes projektiem. Šādām organizācijām un tīkliem, kam darbojas Eiropas mērogā, nebūtu jāprasa pierādīt to vietējo ietekmi uz centralizētiem dotāciju pieteikumiem.
Pastāv atšķirības starp valstu aģentūrām attiecībā uz to, kā tās apstrādā pieteikumus, un tas vēl vairāk saasina budžeta problēmas. Lielāku elastību varētu nodrošināt arī tad, ja valstu aģentūrām būtu iespēja pārvietot neizlietotos līdzekļus, ievērojot finanšu regulās noteiktos ierobežojumus.
Kopumā ir skaidrs, ka programmai ir vajadzīgs pienācīgs finansējums, lai uzņemtu lielu skaitu dalībnieku un uzlabotu tās darbības un atbalstu.
7. 	Secinājums
Pēc tikai trīs īstenošanas gadiem ir svarīgi koncentrēties uz uzraudzību, problēmu apzināšanu un pirmo rezultātu novērtēšanu. Programma “Eiropas Solidaritātes korpuss” ir unikāla Eiropas brīvprātīgā darba un solidaritātes projektu programma. Tā ir arī salīdzinoši jauna, un tādējādi tā saskaras ar vairākiem trūkumiem dažādās jomās.
Tomēr ir pāragri novērtēt visa 2021.–2027. gada plānošanas perioda īstenošanu un sniegumu. Gaidāmā DFS vidusposma pārskatīšana tiks pabeigta līdz 2024. gada beigām, un tajā tiks apsvērti un risināti ar programmu saistītie iepriekšminētie problēmjautājumi, apspriežoties ar visām ieinteresētajām personām.
Nākamajā plānošanas periodā būtu jāapsver arī vairāki jauni aspekti, piemēram, jaukta un saskaņota brīvprātīgā darba iespēja, tiešsaistes/apvienotais brīvprātīgais darbs, iekļaujošāka, elastīgāka un mazāk birokrātiska pieeja.
Programma “Eiropas Solidaritātes korpuss” var kļūt par veiksmīgāko ES solidaritātes un brīvprātīgā darba instrumentu. Tāpēc tam galvenokārt būs vajadzīgs pietiekams budžets, lai apmierinātu cerības un pieprasījumu.

[bookmark: _Toc141712091]EIROPAS PARLAMENTA REZOLŪCIJAS PRIEKŠLIKUMS
par programmas “Eiropas Solidaritātes korpuss” 2021.–2027. gadam īstenošanu
(2023/2018(INI))
Eiropas Parlaments,
–	ņemot vērā Līgumu par Eiropas Savienības darbību un jo īpaši tā 165. panta 4. punktu, 166. panta 4. punktu un 214. panta 5. punktu,
–	ņemot vērā Eiropas Savienības Pamattiesību hartu,
–	ņemot vērā ANO Konvenciju par personu ar invaliditāti tiesībām, ko ES ratificēja 2010. gadā,
–	ņemot vērā Eiropas Parlamenta un Padomes Regulu (ES) 2021/888 (2021. gada 20. maijs), ar ko izveido programmu “Eiropas Solidaritātes korpuss” un atceļ Regulas (ES) 2018/1475 un (ES) Nr. 375/2014[footnoteRef:1], [1:  OV L 202, 8.6.2021., 32. lpp.] 

–	ņemot vērā Eiropas Parlamenta un Padomes Regulu (ES) 2021/817 (2021. gada 20. maijs), ar ko izveido Savienības programmu izglītības un mācību, jaunatnes un sporta jomās Erasmus+ un atceļ Regulu (ES) Nr. 1288/2013[footnoteRef:2] (“Erasmus+”), [2:  OV L 189, 28.5.2021., 1. lpp.] 

–	ņemot vērā 2021. gada 29. aprīlī publicētos īstenošanas norādījumus par “Erasmus+” un Eiropas Solidaritātes korpusa iekļaušanas un daudzveidības stratēģiju,
–	ņemot vērā Padomes ieteikumu (2022. gada 5. aprīlis) par brīvprātīgo jauniešu mobilitāti Eiropas Savienībā[footnoteRef:3], [3:  OV C 157, 11.4.2022., 1. lpp.] 

–	ņemot vērā Padomes un Padomē sanākušo dalībvalstu valdību pārstāvju 2019. gada 5. jūnija rezolūciju, ar ko nosaka pamatnostādnes ES jaunatnes dialoga pārvaldībai – Eiropas Savienības jaunatnes stratēģija 2019.–2027. gadam[footnoteRef:4], [4:  OV C 189, 5.6.2019., 1. lpp.] 

–	ņemot vērā Komisijas 2019. gada 11. decembra paziņojumu “Eiropas zaļais kurss” (COM(2019)0640),
–	ņemot vērā Komisijas 2020. gada 5. marta paziņojumu “Savienība, kurā valda līdztiesība: dzimumu līdztiesības stratēģija 2020.–2025. gadam” (COM(2020)0152),
–	ņemot vērā Komisijas 2020. gada 1. jūlija paziņojumu “Eiropas Prasmju programma ilgtspējīgai konkurētspējai, sociālajam taisnīgumam un noturībai” (COM(2020)0274),
–	ņemot vērā Komisijas 2020. gada 18. septembra paziņojumu “Savienība, kurā valda līdztiesība: ES rasisma apkarošanas rīcības plāns 2020.–2025. gadam” (COM(2020)0565),
–	ņemot vērā Komisijas 2020. gada 30. septembra paziņojumu “Digitālās izglītības rīcības plāns 2021.–2027. gadam. Izglītības un apmācības pārveide digitālajam laikmetam” (COM(2020)0624),
–	ņemot vērā Komisijas 2020. gada 30. septembra paziņojumu par Eiropas izglītības telpas izveidi līdz 2025. gadam (COM(2020)0625),
–	ņemot vērā Komisijas 2020. gada 24. novembra paziņojumu “Rīcības plāns par integrāciju un iekļaušanu 2021.–2027. gadam” (COM(2020)0758),
–	ņemot vērā Komisijas 2020. gada 3. decembra paziņojumu “Eiropas Demokrātijas rīcības plāns” (COM(2020)0790), 
–	ņemot vērā Komisijas 2021. gada 4. marta paziņojumu “Eiropas sociālo tiesību pīlāra rīcības plāns” (COM(2021)0102),
–	ņemot vērā Komisijas 2021. gada 24. marta paziņojumu “ES stratēģija par bērna tiesībām” (COM(2021)0142),
–	ņemot vērā Eiropas Parlamenta un Padomes Lēmumu (ES) 2021/2316 (2021. gada 22. decembris) par Eiropas Jaunatnes gadu (2022)[footnoteRef:5], [5:  OV L 462, 28.12.2021., 1. lpp.] 

–	ņemot vērā Eiropas Parlamenta un Padomes Lēmumu (ES) 2023/936 (2023. gada 10. maijs) par Eiropas Prasmju gadu[footnoteRef:6], [6:  OV L 125, 11.5.2023., 1. lpp.] 

–	ņemot vērā 2020. gada 15. septembra rezolūciju par efektīviem pasākumiem programmas “Erasmus+”, programmas “Radošā Eiropa” un Eiropas Solidaritātes korpusa zaļināšanai[footnoteRef:7], [7:  OV C 385, 22.9.2021., 2. lpp.] 

–	ņemot vērā 2021. gada 10. februāra rezolūciju par Covid-19 ietekmi uz jauniešiem un sportu[footnoteRef:8], [8:  OV C 465, 17.11.2021., 82. lpp.] 

–	ņemot vērā 2022. gada 6. aprīļa rezolūciju par pasākumu īstenošanu pilsoniskuma izglītības jomā[footnoteRef:9], [9:  OV C 434, 15.11.2022., 31. lpp.] 

–	ņemot vērā 2022. gada 19. maija rezolūciju par Eiropas izglītības telpas izveidi līdz 2025. gadam — mikrodiplomi, individuāli mācību konti un apmācība ilgtspējīgas vides veicināšanai[footnoteRef:10], [10:  OV C 479, 16.12.2022., 65. lpp.] 

–	ņemot vērā 2022. gada 23. jūnija rezolūciju par iekļaušanas pasākumu īstenošanu 2014.–2020. gadam paredzētās programmas “Erasmus+” satvarā[footnoteRef:11], [11:  OV C 32, 27.1.2023., 58. lpp.] 

–	ņemot vērā 2022. gada 13. septembra rezolūciju par ietekmi, ko uz bērniem un jauniešiem ES radīja izglītības, kultūras, jaunatnes un sporta aktivitāšu pārtraukšana Covid-19 pandēmijas dēļ[footnoteRef:12], [12:  OV C 125, 5.4.2023., 44. lpp.] 

–	ņemot vērā 2022. gada 24. novembra rezolūcija par Eiropas Jaunatnes gada (2022) mantojumu[footnoteRef:13], [13:  OV C 167, 11.5.2023., 83. lpp.] 

–	ņemot vērā Reglamenta 54. pantu, kā arī 1. panta 1. punkta e) apakšpunktu un 3. pielikumu Priekšsēdētāju konferences 2002. gada 12. decembra lēmumā par procedūru patstāvīgo ziņojumu sagatavošanas atļaujas piešķiršanai,
–	ņemot vērā Attīstības komitejas atzinumu,
–	ņemot vērā Kultūras un izglītības komitejas ziņojumu (A9-0000/2023),
[bookmark: _GoBack]A.	tā kā programma “Eiropas Solidaritātes korpuss” ir neatkarīga programma, kas paredzēta, lai sniegtu jauniešiem jaunas iespējas strādāt brīvprātīgo darbu ar solidaritāti saistītās jomās, kā arī pēc savas iniciatīvas izstrādāt un attīstīt solidaritātes projektus;
B.	tā kā ar solidaritātes darbībām būtu jārada iespējama Eiropas pievienotā vērtība, jāsniedz ieguvums kopienām un jāveicina dalībnieku personīgā, ar izglītību saistītā, sociālā, pilsoniskā un profesionālā attīstība; tā kā brīvprātīgais darbs gan Savienībā, gan ārpus tās ir bagātinoša pieredze neformālās un ikdienējās mācīšanās kontekstā;
C.	tā kā Covid-19 pandēmijas sekas neietekmēja interesi par programmu, bet gan uzsvēra tās potenciālu un pierādīja, cik svarīga ir jauniešu iesaiste uz vietas solidaritātes darbībās, tostarp jauktajā brīvprātīgajā darbā;
D.	tā kā programma “Eiropas Solidaritātes korpuss” sniedza iespējas pārorientēt darbības, lai atbalstītu cilvēkus, kas bēg no Ukrainas, un ieviesa īpašu politikas darbību, kas veicina atbalsta un palīdzības sniegšanu Ukrainas bēgļiem;
E.	tā kā kvalitātes nodrošināšanas un atbalsta pasākumiem ir būtiska nozīme panāktu brīvprātīgā darba kvalitātes nodrošināšanā; tā kā šie pasākumi saskaras ar daudzām grūtībām; tā kā efektīviem un iedarbīgiem instrumentiem ir izšķiroša nozīme programmas īstenošanā;
F.	tā kā programmas redzamība joprojām ir salīdzinoši zema; tā kā Eiropas Jaunatnes gads (2022) izrādījās unikāla iespēja uzlabot programmas redzamību;
G.	tā kā programmas mērķis ir līdz 2027. gadam nodrošināt iespējas vismaz 185 755 jauniešiem, līdz šim piešķirot finansējumu gandrīz 43 000 jauniešu no gandrīz 80 000, kuri iesnieguši pieteikumus; tā kā 85 % programmas “Eiropas Solidaritātes korpuss” dalībnieku piesakās ilgtermiņa brīvprātīgajam darbam salīdzinājumā ar sākotnējo aplēsi 65 % ilgtermiņa brīvprātīgajam darbam un 35 % īstermiņa brīvprātīgajam darbam;
H.	tā kā viena no galvenajām politikas prioritātēm ir iesaistīt ierobežotām iespējām pakļautus jauniešus; tā kā 2021.–2022. gadā šajā kategorijā kopumā bija 14 060 dalībnieki, no kuriem 8622 tika piešķirtas vietas kā individuāliem brīvprātīgajiem un 5438 tika piešķirtas vietas brīvprātīgā darba grupās;
I.	tā kā lielais pieprasījums pēc programmas pārsniedz tai piešķirtos finanšu resursus, kas būtiski ietekmē jauniešu līdzdalību un to projektu skaitu, kuriem piešķirts finansējums;
J.	tā kā kopējam budžetam 1,033 miljardu EUR apmērā 2021.–2027. gadam ir vienotas likmes profils un tas nevar tikt galā ar lielo pieprasījumu, dzīves dārdzības pieaugumu, inflācijas līmeni un citām problēmām,
1.	atgādina Komisijai, dalībvalstīm, valstu aģentūrām un brīvprātīgā darba organizācijām par to, ka programma “Eiropas Solidaritātes korpuss” ir jāīsteno un jāattīsta saskaņā ar tajā noteiktajiem pasākumiem un darbībām, vienlaikus palīdzot vienkāršot procedūras un uzlabojot redzamību;
2.	aicina Komisiju un valstu aģentūras stiprināt regulāru paraugprakses apmaiņu, uzlabot kopējo izpratni par programmas procedūrām, padziļināt sadarbību un uzlabot programmas popularizēšanu; uzsver, ka visas attiecīgās ieinteresētās personas būtu jāiesaista regulārās apspriedēs par jautājumiem, kas ir to kompetencē;
3.	aicina Komisiju, dalībvalstis, valstu aģentūras un iesaistītās organizācijas palīdzēt palielināt informētību par programmu un tās atsevišķajiem virzieniem, turpināt veidot tās zīmolu un uzrunāt vairāk jauniešu, jo īpaši ierobežotām iespējām pakļautos jauniešus;
4.	uzskata, ka programmas gaidāmajai 10. gadadienai 2026. gadā un iespējai 2025. gadu pasludināt par Eiropas Brīvprātīgo gadu būtu vēl vairāk jāuzlabo brīvprātīgā darba un aktīvas jauniešu iesaistes iespēju redzamība;
5.	norāda, ka solidaritātes projekti piesaista mazāku interesi un ir mazāk redzami, kā rezultātā budžeta sadalījums ir nevienmērīgs; aicina Komisiju, valstu aģentūras un brīvprātīgā darba organizācijas veicināt īstermiņa darbības;
6.	norāda, ka jauniešu vajadzības un sociālās tendences mainās; aicina Komisiju izpētīt un izstrādāt jaunus brīvprātīgā darba formātus nākamajam plānošanas periodam, piemēram, nepilna laika brīvprātīgo darbu, virtuālo brīvprātīgo darbu vai jaukto brīvprātīgo darbu, un nodrošināt dalībniekiem un organizācijām pietiekamu budžetu;
7.	uzskata, ka iekšzemes darbības ir īpaši svarīgas ierobežotām iespējām pakļautajiem jauniešiem; aicina Komisiju nākamajā plānošanas periodā samazināt vecuma ierobežojumu un obligāto minimālo piecu dalībnieku skaitu katrā solidaritātes projektā attiecībā uz iekšzemes darbībām, ņemot vērā “Erasmus+” jauniešu līdzdalības pasākumu piemēru;
8.	atzīst, ka atbalsta organizācijām ir izšķiroša nozīme brīvprātīgo sagatavošanā, taču norāda, ka to loma joprojām ir neskaidra; aicina Komisiju atzīt un stiprināt dalīborganizāciju īpašo atbalsta lomu, nodrošinot tām finansiālus stimulus un nosakot, ka to iesaistīšanās brīvprātīgajās darbībās ir obligāta;
9.	atzinīgi vērtē programmas iekļaujošo raksturu un tās iekļaušanas un daudzveidības stratēģijas īstenošanas pamatnostādnes; aicina Komisiju apsvērt iespēju pieņemt elastīgāku un iekļaujošāku pieeju individuālam brīvprātīgajam darbam, kas ļautu dalībniekiem apvienot un saskaņot valstis, darbības jomas un pieredzi, lai padarītu programmu iekļaujošāku;
10.	mudina Komisiju nodrošināt, ka digitālie rīki un sistēmas, ko pašlaik izmanto programmas pārvaldībai un īstenošanai, darbojas pienācīgi un pilnībā izmanto savu potenciālu, un aicina Komisiju nekavējoties risināt pastāvīgās nopietnās problēmas ar Eiropas Solidaritātes korpusa IT rīkiem, kas ir būtisks šķērslis ne tikai mazāku organizāciju un ierobežotām iespējām pakļauto jauniešu līdzdalībai, bet arī visu veidu saņēmēju līdzdalībai; aicina Komisiju vienkāršot ar IT rīkiem saistīto procesu un padarīt to pieejamu visām grupām, un testēt IT rīkus pietiekami plašā mērogā pirms to ieviešanas; norāda, ka “Erasmus+” un citas ES finansētās programmas ir saskārušās ar līdzīgām problēmām ar IT rīkiem; 
11.	mudina Komisiju uzlabot dalībniekiem paredzētā tiešsaistes lingvistiskā atbalsta kvalitāti un kvantitāti, darbā norīkošanas administrēšanas un atbalsta sistēmā integrēt labākus šķirošanas un filtrēšanas rīkus, vienkāršot un saīsināt pieteikumu iesniegšanas procesu attiecībā uz jauno kvalitātes zīmi, noteikt biežākus atkārtotas akreditācijas termiņus un samazināt ar atkārtotu akreditāciju saistīto laiku un administratīvo slogu;
12.	aicina Komisiju un dalībvalstis veicināt brīvprātīgā darba mācību rezultātu savstarpējas atzīšanas paplašināšanu, reģistrējot tos Europass un mudinot augstākās izglītības iestādes par šīm darbībām piešķirt kredītpunktus saskaņā ar Eiropas kredītpunktu pārneses un uzkrāšanas sistēmu (ECTS kredītpunkti);
13.	aicina Komisiju un dalībvalstis ieviest īpašu vīzu kategoriju programmas “Eiropas Solidaritātes korpuss” dalībniekiem no valstīm, kas nav Šengenas zonā, jo uzņemošās organizācijas nevar viņiem palīdzēt vīzu iegūšanā;
14.	aicina Komisiju un dalībvalstis nodrošināt programmai “Eiropas Solidaritātes korpuss” pienācīgu budžetu, kas spētu apmierināt pieaugošo interesi par programmu un ļautu tai risināt neparedzētas grūtības, piemēram, inflācijas pieaugumu un dzīves dārdzības paaugstināšanos;
15.	aicina Komisiju risināt citus ar budžetu saistītus jautājumus, piemēram, neatbilstību starp valstu aģentūrām pieteikumu izskatīšanā, izveidojot īpašas centralizētas dotācijas, ko pārvalda Eiropas Izglītības un kultūras izpildaģentūra, individuāliem brīvprātīgā darba un solidaritātes projektiem Eiropas organizācijām un tīkliem, iesakot minimālo summu, kas uzņemošajām organizācijām jāmaksā partnerorganizācijām/ atbalsta organizācijām, atceļot vai palielinot pašreizējo finansējuma ierobežojumu, kas noteikts attiecībā uz koordinācijas izmaksām, un nodrošinot regulāru finansējumu kvalitātes zīmes turētājiem ilgtermiņa finanšu plānošanas nolūkos; uzskata, ka šie pasākumi palīdzēs organizācijām un valstu aģentūrām nodrošināt vairāk iespēju un īstenot programmas potenciālu;
16.	uzdod priekšsēdētājai nosūtīt šo rezolūciju Padomei, Komisijai, valstu aģentūrām un jaunatnes un brīvprātīgā darba aģentūrām.

